Diari Oficial de la Generalitat Valenciana


Sumari del DOGV 9694, del 29-09-2023 (2023/9944)

DECRET 165/2023, de 29 de setembre, del Consell, pel qual s'estableixen les normes especials reguladores de la concessió directa de subvencions a les persones auxiliars de conversa de llengua estrangera destinades en centres educatius públics durant el curs 2023-2024.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9694

Data del DOGV
:   29-09-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/9944


Data del document
:   29-09-2023

Organisme emissor


Tipus de document
:   Decret

Correcció d'errades

 Descriptors 

:   * Conselleria d'Educació, Universitats i Ocupació
    * ensenyament d'idiomes
    * centre d'ensenyament
    * ajuda pública
    * legislació

DECRET 165/2023, de 29 de setembre, del Consell, pel qual s'estableixen les normes especials reguladores de la concessió directa de subvencions a les persones auxiliars de conversa de llengua estrangera destinades en centres educatius públics durant el curs 2023-2024. [2023/9944]  
PREÀMBUL  
  
La Llei 38/2003, de 17 de novembre, general de subvencions, estableix les bases generals sobre aquesta matèria. La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, determina en l'article 168.1.c que, amb caràcter excepcional, es podran atorgar subvencions de concessió directa quan s'acrediten raons d'interés públic, social o econòmic, humanitari o altres justificades degudament que en dificulten la convocatòria pública.  
  
Les bases signades el 29 de maig 2023 entre el Ministeri d'Educació i Formació Professional i la Generalitat de la Comunitat Valenciana per a la dotació de personal auxiliar de conversa per a centres públics del sistema educatiu valencià durant el curs 2023-2024, estableixen els principis per a una gestió correcta del Programa de personal auxiliar de conversa en relació amb la quota finançada directament per la Comunitat Valenciana.  
Entre els objectius que desenvolupen els processos de millora i de qualitat de l'ensenyament en els ensenyaments no universitaris es troba el domini de diferents llengües i la formació d'una ciutadania plurilingüe en una societat multicultural, on s'aprenen les dues llengües cooficials, la pròpia, el valencià, i l'altra oficial, el castellà, a més d'almenys una llengua estrangera.  
Per tal d'assolir aquest objectiu es treballa conjuntament amb el Ministeri d'Educació i Formació Professional perquè els centres docents públics del sistema educatiu valencià puguen tindre persones auxiliars de conversa en llengües estrangeres amb la finalitat de donar suport complementari al professorat i al personal tutor que imparteix àrees, matèries o continguts de llengües o de mòduls de llengua i altres continguts.  
Es pretén, d'aquesta manera, aconseguir nivells de satisfacció elevats, tant per a l'interés públic de la ciutadania com per a l'interés social, ja que la millora i l'optimització dels recursos humans en els plans per al desenvolupament de l'ensenyament de llengües és un objectiu de la política educativa tant en l'àmbit autonòmic com en l'estatal, i dins del marc de la Unió Europea.  
El caràcter singular d'aquesta subvenció deriva del fet que les persones beneficiàries d'aquesta han sigut seleccionades pel Ministeri d'Educació i Formació Professional en la Resolució de 7 de febrer de 2023, de la Secretaria d'Estat d'Educació, per la qual es convoquen places per a auxiliars de conversa estrangers en centres educatius espanyols mitjançant un procediment de concurrència competitiva.  
  
En consideració al que s'ha dit fins ara, i tenint en compte que hi ha raons d'interés públic, social i econòmic, la Comunitat Valenciana col·labora directament en el finançament d'aquestes actuacions mitjançant la Conselleria d'Educació, Universitats i Ocupació.  
  
D'acord amb els articles 4.5 i 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquest projecte de subvenció està exempt de notificació a la Comissió Europea perquè no hi és aplicable l'article 107, apartat 1, del Tractat de funcionament de la Unió Europea (TFUE), atés que no es tracta d'una ajuda que afecte intercanvis comercials entre els estats membres de la Unió Europea, que l'ajuda prevista no falseja ni amenaça de falsejar la competència i que no afavoreix determinades empreses o produccions, i s'entén que és una ajuda destinada a persones auxiliars de conversa estrangera sense ànim de lucre que no realitzen cap activitat empresarial o mercantil.  
  
La Generalitat ha establit en els pressupostos de 2023 una línia pressupostària destinada a la millora de la competència lingüística de l'alumnat, la qualitat de l'ensenyament de llengües estrangeres i l'aprenentatge de continguts curriculars vehiculats en llengües estrangeres, d'acord amb les metodologies actuals, i per a promoure a través d'aquests aprenentatges integradors l'acostament i el coneixement d'altres cultures de diferents països, alhora que es proporciona a les persones auxiliars, en la qualitat d'estudiants, una formació a través del coneixement de les llengües i la cultura de la Comunitat Valenciana. La convocatòria s'estableix segons la Resolució de 23 de març de 2020 (DOGV 8783, 07.04.2020), de la Conselleria d'Educació, Cultura i Esport, per la qual s'aprova el Pla estratègic de subvencions d'aquesta conselleria per al període 2020-2023.  
Per tot això, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta del conseller d'Educació, Universitats i Ocupació, amb la deliberació prèvia del Consell en la reunió de 29 de setembre 2023,  
  
  
DECRETE  
  
Primer. Objecte i àmbit d'aplicació  
1. L'objecte d'aquest decret és establir les normes especials reguladores de la nova concessió directa de subvencions destinades a les persones auxiliars de conversa en llengua estrangera, per al foment de la millora i la qualitat de l'ensenyament i, en concret, de l'ensenyament de llengües estrangeres i de continguts curriculars vehiculats en llengües estrangeres, en els centres educatius públics de la Comunitat Valenciana.  
2. Aquesta dotació de persones auxiliars de conversa en llengua estrangera tindrà lloc durant el període del curs escolar 2023-2024, des de l'1 d'octubre de 2023 fins al 31 de maig de 2024.  
3. La dotació de persones auxiliars de conversa en llengua estrangera als centres educatius públics té com a objectiu afavorir l'aprenentatge de llengües estrangeres, però també, i de manera prioritària (d'acord amb les metodologies actuals, com ara el tractament integrat de llengües i el tractament integrat de llengua i continguts), l'aprenentatge de continguts curriculars vehiculats en llengües estrangeres. Aquests aprenentatges integradors inclouen l'acostament i el coneixement d'altres cultures de diferents països mitjançant dinàmiques d'aula, tasques i activitats diverses d'aula incloses en el projecte educatiu de centre i en el projecte lingüístic de centre.  
  
Segon. Dotació i crèdit pressupostari  
1. La dotació d'aquesta subvenció directa és una quantitat mensual en concepte d'ajuda per a la dieta de manutenció i allotjament de 1.000,00 € per auxiliar de conversa, l'horari setmanal del qual serà de 16 hores, en les quals s'inclouen les hores de coordinació amb el professorat del centre.  
2. L'import global màxim que s'assigna en concepte d'aquesta subvenció per a aquesta convocatòria és d'20.384.048,00 €, distribuïts en les anualitats següents:  
- Exercici 2023: la part corresponent als mesos d'octubre, novembre i desembre del curs escolar 2023-2024, per un import global màxim de 4.200.000,00 €. El pagament es realitzarà a càrrec de la línia de subvenció S8249000, capítol IV, de la secció, servei, centre gestor i programa 29.78.98.275.35 Subvencions auxiliars de conversa estrangers seleccionats pel Ministeri d'Educació i Formació Professional destinats en centres de titularitat de la Generalitat, que s'estableix en la Llei de pressupostos de la Generalitat actual.  
  
- Exercici 2024: la part corresponent als cinc mesos següents (gener-maig) del curs escolar 2023-2024, per un import màxim de 7.000.000 €, que queden condicionats a l'existència de crèdit pressupostari suficient i adequat per a atendre-les en la Llei de pressupostos de la Generalitat per a l'exercici 2024, de conformitat amb el que s'estableix en la Llei 1/2015.  
  
Tercer. Procediment de concessió  
La subvenció regulada en aquest decret té caràcter singular, ja que les persones beneficiàries són seleccionades pel Ministeri d'Educació i Formació Professional mitjançant un procés de concurrència competitiva, determinat en la convocatòria anual del Ministeri d'Educació i Formació Professional, pel qual se n'autoritza la concessió directa, en aplicació del que s'estableix en l'article 22.2.c de la Llei 38/2003, i l'article 168.1.c de la Llei 1/2015, on es fixen els casos en què poden aplicar-se subvencions per concessió directa.  
  
Quart. Persones beneficiàries  
1. Seran persones beneficiàries d'aquesta subvenció les persones auxiliars de conversa en llengua estrangera seleccionades pel Ministeri d'Educació i Formació Professional d'acord amb la resolució anual per la qual es convoquen places de persones auxiliars de conversa en llengua estrangera que desenvoluparan la seua tasca en centres educatius públics del sistema educatiu espanyol.  
2. La concessió de la subvenció no implica cap vinculació laboral o administrativa de les persones beneficiàries amb la Generalitat.  
3. La relació de les persones beneficiàries és la que s'indica en l'annex I d'aquest decret.  
4. Les persones candidates seleccionades no adquiriran la condició de persones beneficiàries d'aquesta subvenció fins que no es comprove que no estan incurses en cap de les circumstàncies de l'article 13.2 de la Llei 38/2003.  
  
Cinqué. Requisits de les persones beneficiàries  
1. Les persones beneficiàries han de complir els requisits següents:  
  
a) No estar incurses en les circumstàncies de l'article 13.2 de la Llei 38/2003  
b) No tindre deutes tributaris en període executiu de pagament amb l'Administració de la Generalitat Valenciana, exceptuats els deutes que estiguen suspesos o garantits.  
c) Trobar-se al corrent en el compliment de les obligacions tributàries amb l'Estat espanyol i la Generalitat.  
d) Trobar-se al corrent en el compliment de les obligacions davant de la Seguretat Social.  
2. Els requisits establits en l'apartat 1 d'aquest article s'han d'acreditar mitjançant una declaració responsable, per a la qual cosa es pot utilitzar el model que s'adjunta com a annex II.  
3. La presentació de la declaració responsable comporta el consentiment exprés de la persona sol·licitant als efectes de la verificació de les dades personals requerides per a tramitar-la. No obstant això, si la persona interessada no concedeix aquest consentiment, ha d'acreditar les dades incloses en la declaració responsable a requeriment de l'Administració.  
  
Sisé. Obligacions de les persones beneficiàries  
Les persones beneficiàries d'aquestes subvencions estan obligades a:  
a) Realitzar la finalitat per a la qual se'ls ha concedit la subvenció.  
b) Sotmetre's a la normativa de supervisió, seguiment i control de subvencions, i també a facilitar tota la informació requerida per la Direcció General d'Ordenació Educativa i Política Lingüística de la Conselleria d'Educació, Universitats i Ocupació.  
c) Quedar, en tot cas, subjectes a les obligacions imposades pels articles 14 i concordants de la Llei 38/2003.  
d) Participar en la formació prèvia al desenvolupament de l'activitat que puga establir la Conselleria d'Educació, Universitats i Ocupació.  
e) Començar i finalitzar les activitats al centre educatiu en els terminis establits per la Conselleria d'Educació, Universitats i Ocupació.  
  
f) Complir l'horari setmanal assignat, que és de setze hores setmanals.  
g) Comunicar a la direcció o a la direcció d'estudis del centre educatiu, al més aviat possible, qualsevol incidència en relació amb les seues obligacions.  
h) Presentar en el moment de la incorporació al centre educatiu un certificat negatiu de delictes de naturalesa sexual expedit pel registre de delinqüents sexuals o pel registre de penats del seu país.  
  
  
Seté. Forma de pagament i justificació de subvencions  
1. El pagament es realitzarà mensualment, per un import de 1.000,00 € per persona beneficiària, d'acord amb el que estableix l'apartat segon d'aquest decret, en el seu compte corrent.  
2. Les persones auxiliars assignades a centres educatius públics de la Comunitat Valenciana que reben la subvenció a càrrec dels pressupostos de la Generalitat Valenciana es regeixen, per al cobrament de la subvenció, per les mateixes condicions que les finançades directament pel Ministeri d'Educació i Formació Professional, i que figuren en l'Ordre ECI/1305, de 20 d'abril de 2005, de bases reguladores de la concessió de subvencions públiques en règim de concurrència competitiva. Per a això, els directors i les directores dels centres educatius han de comprovar la realització efectiva de les obligacions de les persones auxiliars de conversa en els centres educatius i han d'emetre l'informe pertinent per a la concessió de la subvenció. Aquesta comprovació tindrà una periodicitat mensual.  
3. L'import de la subvenció assignada a cada persona auxiliar quedarà minorada proporcionalment en els següents casos:  
a) Per incompliment de les hores setmanals de dedicació, per causes no justificades.  
b) Per la incorporació posterior a l'1 d'octubre de 2023 per causes imputables a la persona interessada.  
c) Per cessament anterior al 31 de maig de 2024.  
  
Huité. Compatibilitat amb altres ajudes  
Aquestes subvencions són compatibles amb altres subvencions, ajudes, ingressos o recursos per a la mateixa finalitat, procedents de qualssevol de les administracions o ens públics o privats nacionals, de la Unió Europea o d'organismes internacionals.  
  
Nové. Reintegraments i responsabilitats  
1. S'exigeix el reintegrament de les quantitats percebudes i dels interessos de demora des del moment del pagament de les ajudes fins a la data en la qual s'acorde que és procedent el reintegrament, en els supòsits que s'estableixen en l'article 37.1 de la Llei 38/2003, i segons estableix l'article 172 de la Llei 1/2015.  
2. Les persones beneficiàries de les ajudes queden sotmeses a les responsabilitats i al règim sancionador que sobre infraccions administratives en la matèria estableix el títol IV de la Llei 38/2003.  
3. L'incompliment de les obligacions d'aquest decret produeix la revocació de l'acte de concessió, amb la pèrdua total o parcial consegüent de la subvenció rebuda, amb la qual cosa la persona beneficiària haurà de reintegrar a l'Administració la quantitat que haja percebut i els interessos corresponents.  
Per a aplicar aquesta reducció, Direcció General d'Ordenació Educativa i Política Lingüística de la Conselleria d'Educació, Universitats i Ocupació, ha d'emetre un informe previ en el qual s'ha de valorar l'incompliment de les condicions d'aquest decret tot atenent el principi de proporcionalitat i els criteris següents:  
a) Les faltes d'assistència reiterades sense justificació es consideren com un incompliment de les obligacions assumides. La inassistència sense justificació durant quinze dies (alterns o seguits) és motiu de pèrdua del dret al cobrament de la subvenció.  
b) Les hores de còmput setmanal assignades, quan siguen realitzades de manera incorrecta, s'han de sancionar com a falta d'assistència sense justificació. Es consideren hores realitzades incorrectament les realitzades incomplint l'objecte d'aquesta ordre. A aquests efectes, és necessari l'informe previ de la direcció del centre educatiu i l'audiència a la persona interessada.  
4. Si la persona beneficiària, per causa justificada, ha de renunciar definitivament a la subvenció, ha de comunicar-ho amb l'antelació més gran possible a la direcció del centre educatiu, i aquesta ho ha de comunicar a la Direcció General d'Ordenació Educativa i Política Lingüística de la Conselleria d'Educació, Universitats i Ocupació.  
  
  
Desé. Règim jurídic  
Les subvencions regulades en aquest decret es regeixen pel que estableix aquest decret i, a més, pel que s'estableix en la Llei 38/2003, i també pel Reglament de desplegament d'aquesta llei, aprovat mitjançant el Reial decret 887/2006, de 21 de juliol, excepte en allò que afecta els principis de publicitat i concurrència. Les subvencions regulades en aquest decret també es regeixen pel que indica el títol X de la Llei 1/2015, per la normativa de l'Administració de l'Estat i per la resta de normes de dret administratiu aplicable.  
  
Onzé. Pòlissa d'assegurances  
1. A l'empara del que estableixen les bases de col·laboració entre el Ministeri d'Educació i Formació Professional i la Generalitat de la Comunitat Valenciana per a la dotació de persones auxiliars de conversa durant el curs 2023-2024, per a les persones auxiliars procedents de països extracomunitaris que no puguen obtindre la targeta sanitària als seus països, la Conselleria d'Educació, Universitats i Ocupació de la Generalitat Valenciana ha de subscriure una pòlissa d'assegurances que els proporcione cobertura d'assistència sanitària.  
2. La Conselleria d'Educació, Universitats i Ocupació també ha de subscriure una pòlissa d'assegurances que proporcione cobertura de repatriació a totes les persones beneficiàries de les subvencions.  
3. Tant la pòlissa d'assegurança sanitària com la pòlissa d'assegurança per repatriació queden regulades procedimentalment en el plec de prescripcions tècniques particulars que la Conselleria d'Educació, Universitats i Ocupació ha d'elaborar sobre aquestes pòlisses tretes a concurs públic.  
  
Dotzé. Efectes  
Aquest decret tindrà efectes a partir de l'endemà de la publicació en Diari Oficial de la Generalitat Valenciana.  
  
Tretzé. Recursos  
Segons el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquest decret, que posa fi a la via administrativa, es pot interposar un recurs potestatiu de reposició o bé plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'ha d'interposar davant de l'òrgan que ha dictat l'acte, en el termini d'un mes comptador des de l'endemà de publicar-se en el Diari Oficial de la Generalitat Valenciana.  
b) El recurs contenciós administratiu s'ha d'interposar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de publicar-se en el Diari Oficial de la Generalitat Valenciana.  
  
València, 29 de setembre de 2023  
  
El president de la Generalitat,  
CARLOS MAZÓN GUIXOT  
  
El conseller d'Educació, Universitats i Ocupació,  
JOSÉ ANTONIO ROVIRA JOVER